

Αρκαλοχώρι, 05/ 08 /2025

Προς: ΜΜΕ

**ΔΕΛΤΙΟ ΤΥΠΟΥ**

**Τη Δευτέρα 25 Αυγούστου στις 7:00 μ.μ. στο Κηποθέατρο «Νίκος Καζαντζάκης» στο Ηράκλειο, η μεγάλη Εκδήλωση του Δήμου Μινώα Πεδιάδας και όλων των φορέων που αγωνίζονται για την σωτηρία του Μνημείου της Παπούρας**

**Δήλωση Δημάρχου Μινώα Πεδιάδας Βασίλη Κεγκέρογλου:**

«Οι εξελίξεις δείχνουν ότι τα Υπουργεία Πολιτισμού και Υποδομών, προχωρούν χωρίς ντροπή στην καταστροφή του προμινωικού Μνημείου, των περίπου 5.000 ετών.

Την 1η Αυγούστου, η Γενική Διεύθυνση Αρχαιοτήτων και Πολιτιστικής Κληρονομιάς του Υπουργείου Πολιτισμού εξέδωσε την υπ’ αριθμόν 356321 Απόφαση για την καταστροφή του Μνημείου της Παπούρας με την έγκριση τοποθέτησης «θεόρατων» ραντάρ ένθεν κακείθεν.

Είναι χαρακτηριστικό ότι σήμερα, 5 Αυγούστου, ζήτησα επίσημα τα πρακτικά του Κεντρικού Αρχαιολογικού Συνεδρίου που γνωμοδότησε θετικά για το έγκλημα και η απάντηση είναι ότι δεν έχει ακόμα ολοκληρωθεί η διοικητική διαδικασία για την καταγραφή τους.

Ο Δήμος Μινώα Πεδιάδας έχει ήδη αποφασίσει την αξιοποίηση ένδικων μέσων και ξεκινά με Αίτημα Θεραπείας και διοικητική προσφυγή, πριν την προσφυγή στο ΣΤΕ, κλπ.

Ο αγώνας της τοπικής Κοινωνίας βρίσκει συμπαράσταση από φορείς όλης της Κρήτης και της Ελλάδας και επιστήμονες απ’ όλο τον κόσμο και την Ευρώπη.

Το Μνημείο της Παπούρας, η αποκάλυψη του οποίου έχει προταθεί και συγκαταλέγεται στις πέντε (5) πιο σημαντικές παγκοσμίως, θα διασωθεί ΠΑΣΗ ΘΥΣΙΑ και ας το καταλάβουν όσοι έχουν υποτιμήσει τη λαϊκή βούληση.

Καλούμε όλο τον κόσμο, τη Δευτέρα 25 Αυγούστου στις 7:00 μ.μ., στο Κηποθέατρο «Νίκος Καζαντζάκης» στο Ηράκλειο, στη μεγάλη Εκδήλωση του Δήμου Μινώα Πεδιάδας και όλων των φορέων που αγωνίζονται για την σωτηρία του Μνημείου της Παπούρας».